**KISKŐRÖS VÁROS POLGÁRMESTERE**

**ELŐTERJESZTÉS**

(sürgősséggel a Képviselő-testület 2021. június 30-i ülésére)

**TÁRGY: A 13/2021. (II. 10.) SZÁMÚ POLGÁRMESTERI HATÁROZAT MELLÉKLETÉNEK MÓDOSÍTÁSA**

Az ÉMI Építésügyi Minőségellenőrző Innovációs Nonprofit Kft. pályázatot hirdetett a Víziközművek Állami Rekonstrukciós Alapjából vissza nem térítendő támogatásra a Gördülő Fejlesztési Tervben rögzített, a Magyar Energetikai és Közmű-szabályozási Hivatal által jóváhagyott víziközmű-rendszerek energiahatékonyságot célzó műszaki fejlesztésére, energiatakarékos eszközök, berendezések beszerzésére, csökkentve a felhasznált energiát. Kiskőrös Város Polgármestere a 13/2021. (II. 10.) számú határozatával támogatta, hogy a Kiskunsági Víziközmű-Szolgáltató Kft. (mint konzorciumvezető) Kiskőrös Város Önkormányzatával konzorciumi együttműködési megállapodás keretében a Víziközművek Állami Rekonstrukciós Alapjából nyújtható támogatásra, támogatási kérelmet nyújtson be.

A támogatást nyújtó, hiánypótlásra szólította fel a konzorcium vezetőjét, miszerint az energiahatékonyságot célzó eszközök, berendezések beszerzésére megküldött eszközlistát víziközmű ágazatokra szükséges bontani. Hiánypótlásában jelezte továbbá, hogy víziközmű ágazatonként beszerzendő eszközök, berendezések értéke el kell, hogy érje a 25 millió forintos értékhatárt. A hiánypótlásnak eleget téve az ívóvízágazatra tervezett eszközök, berendezések beszerzését csökkenteni, a szennyvízágazatra tervezett eszközök, berendezések beszerzését növelni szükséges. A konzorcium vezető a résztvevő településekre, valamint víziközmű ágazatonként lebontva összeállította azt az eszköz és berendezéslistát, amely eleget tesz a hiánypótlási felhívásnak. Kiskőrös vonatkozásában a 13/2021. (II. 10.) számú Polgármesteri határozattal elfogadott ivóvízágazatot érintő SP 30-5 tip. víztermelő búvárszivattyú helyett a szennyvízágazatot érintő EC 3022.432 szivattyú kerülne beszerzésre. Az újonnan tervezett szivattyú értéke 1.090.580,-Ft, az önrész mértéke 327.174,-Ft. Az Önkormányzatot érintő önköltség mértéke összességében nem változik.

A fentiek alapján javasom, hogy a Képviselő-testület a határozat-tervezetben foglaltak szerint döntsön.

**Kiskőrös, 2021. június 25.**

**Domonyi László s.k.,**

**polgármester**

**HATÁROZAT – TERVEZET**

A Képviselő-testület:

1. egyetért azzal, hogy Kiskőrös Város Polgármestere 13/2021. (II. 10.) számú határozatának mellékletét, jelen határozat-tervezet 1. számú melléklete szerinti tartalommal módosítsa és a Kiskunsági Víziközmű-Szolgáltató Kft., mint konzorciumvezető az ÉMI Építésügyi Minőségellenőrző Innovációs Nonprofit Kft. által a Víziközművek Állami Rekonstrukciós Alapjából nyújtható támogatásra kiírt pályázatra a módosított támogatási kérelmet és konzorciumi megállapodás módosítását benyújtsa.
2. felhatalmazza a polgármestert a határozat-tervezet 2. számú mellékletét képező konzorciumi együttműködési megállapodás módosítás, valamint a pályázati eljáráshoz kapcsolódó jognyilatkozatok aláírására.

**Felelős:** polgármester

**Határidő:** azonnal